b'\n_START_ARTICLE_\nVita Hludovici\n_START_SECTION_\nAutor\n_START_PARAGRAPH_\nEl treball fou escrit en llat\xc3\xad durant o poc despr\xc3\xa9s de l\'any 840 per un autor an\xc3\xb2nim al qual hom anomena convencionalment \xe2\x80\x9cAstronomus\xe2\x80\x9d, \xe2\x80\x9cl\'Astr\xc3\xb2nom\xe2\x80\x9d o alguns cops \xe2\x80\x9cl\'Astr\xc3\xb2nom Llemos\xc3\xad\xe2\x80\x9d. Aix\xc3\xb2 \xc3\xa9s degut als nombrosos comentaris for\xc3\xa7a detallats en mat\xc3\xa8ries astron\xc3\xb2miques en el treball en el qual es descriu com "un que t\xc3\xa9 coneixement d\'aquest tema". Va ocupar un lloc a la cort de Llu\xc3\xads el Piet\xc3\xb3s, i la seva formaci\xc3\xb3 cultural i les refer\xc3\xa8ncies religioses suggereixen que no era un home d\'Esgl\xc3\xa9sia. Hom ha conjecturat, basant-se evid\xc3\xa8ncies trobades al text, que l\'autor va n\xc3\xa9ixer al voltant de l\'any 800 i que la seva nacionalitat no era ni g\xc3\xb2tica ni franca_NEWLINE_L\'actitud de l\'autor cap al seu objecte d\'estudi \xc3\xa9s clarament subordinada i d\'admiraci\xc3\xb3, tot i aix\xc3\xad no idealitza Llu\xc3\xads de la mateixa manera com, per exemple, Einhard ho fa a la seva \xe2\x80\x9cVida de Carlemany\xe2\x80\x9d. Hom troba que l\'autor fa pal\xc3\xa9s un fort rebuig cap als clergues i els excessos de l\'Esgl\xc3\xa9sia Franca, donant pes al punt de vista que no estava connectat formalment a l\'Esgl\xc3\xa9sia. No obstant aix\xc3\xb2, les idees m\xc3\xa9s populars recentment (vegeu m\xc3\xa9s avall) l\'identifiquen com a clergue.\n_START_SECTION_\nIdentificaci\xc3\xb3\n_START_PARAGRAPH_\nS\'han fet diversos intents per a identificar l\'autor amb un individu particular. El 1729, pensava Von Eckhart que era un notari adjunt a la cort de Llu\xc3\xads entre el 816 i el 839. Von Simson el 1909 va intentar identificar-lo amb l\'Ardiaca Gerolt, un clergue de la cort. Max Buchner, l\'autor d\'un dels estudis moderns m\xc3\xa9s influents del treball de l\'Astr\xc3\xb2nom el 1940, el va identificar amb Hilduin, canceller de Pip\xc3\xad II i Carles el Calb. Ernst Tremp recolza aquesta opini\xc3\xb3 en el seu important estudi de 1995, encara que Buchner i Tremp difereixen en aproximadament una d\xc3\xa8cada en la seva dataci\xc3\xb3 de l\'obra. Tischler, m\xc3\xa9s recentment, ha proposat que l\'Astr\xc3\xb2nom fou Jon\xc3\xa0s d\'Orleans, per\xc3\xb2 la teoria d\'Hilduin segueix sent la m\xc3\xa9s popular entre els historiadors.'